# Mebendazole

El mebendazole (MBZ) és un medicament fet servir per tractar diverses infestacions de cucs paràsits. En les que s'inclouen ascariosi, enterobiosi, ancilostomosi, dracunculosi, equinococcosi, infec i giardiosi, entre d'altres. Es pren per via oral.
El mebendazole és normalment ben tolerat. Els efectes secundaris comuns inclouen mal de cap, vòmits, i tinnitus. En grans dosis pot causar mielosupressió. No és clar si és segur durant l'embaràs. El mebendazole és un antihelmíntic d'ample espectre del tipus benzimidazole.
El mebendazole es va començar a fer servir l'any 1971. És inclòs en la llista model de Medicaments essencials de l'Organització Mundial de la Salut, que llista la majoria de medicaments importants que es necessiten en un sistema de salut bàsic. El mebendazole està disponible com a medicament genèric. El cost majorista és d'entre 0,004 i 0,04 USD per dosi. En els Estats Units una sola dosi costa aproximadament 18 USD. És distribuït en mercats internacionals per Johnson & Johnson i un cert nombre de fabricants genèrics.

## Úsos mèdics

El mebendazole és un antihelmíntic altament eficaç, d'ample espectre indicat pel tractament de infestacions de nematodes, incloent-hi cucs rodons, ancilòstoms, tricurs, oxiurs i la forma intestinal de la triquinosi prèvia a la seva extensió als teixits més enllà del tracte digestiu. Altres fàrmacs són fets servir per tractar les infeccions de cucs a fora del tracte digestiu perquè el mebendazole no és ben absorbit al torrent sanguini. El mebendazole és fet servir individualment per aquells amb infestacions suaus i moderades. Mata els paràsits relativament a poc a poc, i en aquells amb infestacions greus, pot causar alguns paràsits a emigrar fora del sistema digestiu, resultant en apendicitis, problemes de la via biliar, o perforació intestinal. Per evitar això, els pacients amb infestacions greus poden ser tractats amb piperazina, tant abans com en comptes del mebendazole. La piperazina paralitza els paràsits, fent-los passar a la femta. És també fet servir rarament en el tractament d'equinococcosi o infeccions per Clonorchis. Tanmateix, les evidències d'efectivitat contra aquesta malaltia són petites.
El mebendazole i altres benzimidazols antithelmíntics són actius contra les etapes larvària i adulta dels nematodes, i en els casos de cucs rodons i tricurs també pot matar els ous. La paràlisi i la mort dels paràsits ocorre a poc a poc, i l'eliminació a través de la femta pot requerir diversos dies.

### Embaràs i alletament

S'ha demostrat que el mebendazole pot causar efectes no desitjats durant l'embaràs en models animals, però cap estudi adequat sobre els seus efectes durant l'embaràs en humans ha estat dut a terme. No se sap si és possible que passi a la llet materna.

## Efectes adversos

De vegades el mebendazole causa diarrea, dolor abdominal, i nivells elevats d'enzims en el fetge. En casos rars, ha estat associat amb un nivell perillosament baix de glòbuls blancs en la sang, trombocitopènia, i pèrdua de cabells, amb un risc de agranulocitosi.

### Interaccions amb altres fàrmacs

La carbamazepina i la fenitoïna redueixen els nivells de mebendazole en el sèrum. La cimetidina no augmenta apreciablement el nivell de mebendazole en el sèrum (contràriament a l'efecte del fàrmac similar albendazole), d'acord amb la seva absorció sistèmica baixa.
La síndrome de Stevens-Johnson i necròlisi epidèrmica tòxica més greu poden ocórrer quan el mebendazole és combinat amb dosis altes de metronidazole.

## Mecanisme

El mebendazole causa alteracions degeneratives en el tegument i en les cèl·lules intestinals dels helmints, mitjançant la seva unió al lloc sensible a la colquicina de la tubulina i, per tant, inhibeix la seva polimerització, i la conseqüent formació de microtúbuls. La pèrdua de microtúbuls citoplasmàtics deteriora l'absorció de glucosa en els estats adults i larvaris dels paràsits susceptibles, i exhaureix les seves reserves de glucogen. Els canvis degeneratius en el reticle endoplasmàtic, el mitocondri de la capa germinal, i el posterior alliberament dels lisosomes produeix una disminució en la producció d'adenosina trifosfat (ATP), o sigui de l'energia requerida per l'helmint per sobreviure. A causa de la disminució de la producció d'energia, el paràsit s'immobilitza i al cap d'un cert temps mor.

## Recerca

Molts estudis han demostrat que el mebendazole presenta propietats antitumorals potents. Inhibeix significativament el creixement cel·lular, la migració, i la formació de metàstasi de cèl·lules de carcinoma adenocortical, tant in vitro com in vivo. El tractament de cèl·lules de càncer de pulmó amb mebendazole causa arrest mitòtic, seguit per la mort apoptòtica de les cèl·lules amb la característica de l'activació de caspasa i l'alliberament de citocrom c. El mebendazole indueix una resposta apoptòtica en cèl·lules de càncer de pulmó humanes depenent de la dosi i el temps, i apoptosis mitjançant la inactivació de Bcl-2 en cèl·lules de melanoma resistents a la quimioteràpia.

## Referències

* 1 2 3 4 5 6 7 8 9 «Mebendazole». The American Society of Health-System Pharmacists. [Consulta: 18 agost 2015].
* ↑ Mehlhorn, Heinz. Encyclopedic reference of parasitology. 107 tables. 2a edició. Berlin [u.a.]: Springer, 2001, p. 259. ISBN 9783540668299.
* ↑ «WHO Model List of EssentialMedicines». World Health.
* ↑ Hamilton, Richard J.. Tarascon pocket pharmacopoeia. 13. Burlington, Mass.: Jones & Bartlett Learning, 2012, p. 33. ISBN 9781449624286.
* ↑ «Mebendazole». Arxivat de l'original el 5 de març 2017. [Consulta: 18 agost 2015].
* ↑ «Global Pharmaceutical Pricing and Reimbursement Database». Arxivat de l'original el 30 juny 2015. [Consulta: 12 juny 2014].
* 1 2 Petri WA in Brunton LL, Chabner BA, Knollmann BC, Ed. Goodman and Gilman's The Pharmacological Basis of Therapeutics, 12th ed., Chapter 42.
* ↑ Martin AR in Wilson and Gisvold's Textbook of Organic Medicinal and Pharmaceutical Chemistry, 8th edition, Doerge RF, ed.
* ↑ «Mebendazole». [Consulta: 25 gener 2015].
* 1 2 Finberg R, Fingeroth J in Longo DL, Fauci AS, Kasper DL, Hauser SL, Jameson JL, Loscalzo, Ed. Harrison's Principles of Internal Medicine, 18th ed., McGraw-Hill, 2012, Chapter 217.
* ↑ Andersohn F, Konzen C, Garbe E «Systematic review: agranulocytosis induced by nonchemotherapy drugs». Ann. Intern. Med., 146, 9, 5-2007, pàg. 657–65. DOI: 10.7326/0003-4819-146-9-200705010-00009. PMID: 17470834.
* ↑ "Drug Interactions".
* ↑ Luder PJ, Siffert B, Witassek F, Meister F, Bircher J; Siffert; Witassek; Meister; Bircher (1986).
* ↑ Chen, K. T.; Twu, S. J.; Chang, H. J.; Lin, R. S. (2003).
* ↑ Martarelli D, Pompei P, Baldi C, Mazzoni G «Mebendazole inhibits growth of human adrenocortical carcinoma cell lines implanted in nude mice». Cancer Chemother. Pharmacol., 61, 5, 4-2008, pàg. 809–17. DOI: 10.1007/s00280-007-0538-0. PMID: 17581752.
* ↑ Sasaki J, Ramesh R, Chada S, Gomyo Y, Roth JA, Mukhopadhyay T «The anthelmintic drug mebendazole induces mitotic arrest and apoptosis by depolymerizing tubulin in non-small cell lung cancer cells». Mol. Cancer Ther., 1, 13, 11-2002, pàg. 1201–9. PMID: 12479701.
* ↑ Mukhopadhyay T, Sasaki J, Ramesh R, Roth JA «Mebendazole elicits a potent antitumor effect on human cancer cell lines both in vitro and in vivo». Clin. Cancer Res., 8, 9, 9-2002, pàg. 2963–9. PMID: 12231542.
* ↑ Doudican N, Rodriguez A, Osman I, Orlow SJ «Mebendazole induces apoptosis via Bcl-2 inactivation in chemoresistant melanoma cells». Mol. Cancer Res., 6, 8, 8-2008, pàg. 1308–15. DOI: 10.1158/1541-7786.MCR-07-2159. PMID: 18667591.